53. schôdza NR SR - 4.deň - A. dopoludnia
Dátum: 2019-11-29
Poslanec: Cigániková, Jana (SaS)
Druh vystúpenia: Vystúpenie

30. Ďakujem pekne za slovo. Pozdravujem všetkých pätnásť kolegov, ktorých tu môže byť, a z toho štyroch koaličných? Šiestich? To bude tým, jak ich strašne zaujíma rozpočet, preto sme museli odložiť, alebo ani nie odložiť, museli sme zrušiť rokovanie o všetkých opozičných návrhoch zákonov. Pán predkladateľ, pán poslanec z poslednej lavice Robert Fico tu ani neni napriek tomu, že teda prejavil obrovský záujem, až taký, že zrušil všetky opozičné návrhy zákonov. Ale nevadí, veď teda budeme dúfať, že to možno niekde sleduje, resp. si to pozrie, keď ho to tak veľmi prudko zaujímalo. Mala som pripravené čísla, ale dnes som ich tu počula, musím pochváliť svojich kolegov, hlavne Mariána Viskupiča, Eda Hegera, teraz tu nie je, ale snáď počuje, myslím si, že to dokonale vystihli, 1,5 mld. sú, je upozornenie Národnej banky, vášho bývalého kolegu pán Kažimíra, že je nezrovnalosť v rozpočte, že o toľkoto viacej nás môže hospodárenie s vašimi opatreniami stáť v ďalšom roku. 1,5 mld. tam nie je priznaných. Je to klamstvo. 1,5 mld. je 550 euro na každú pracujúcu osobu, pretože nikto iný to nezaplatí, ak k tomu príde, budú to pracujúce osoby, 550 euro každá pracujúca osoba zaplatí, aby sa poskladali na tento dlh, ktorý, ktorý v podstate v tomto rozpočte tajíte, na čom sa zhodujú viacerí odborníci. Preto mi dovoľte, pán minister, vám ukázať, čo si váš rozpočet zaslúži. (Rečníčka roztrhala papiere a hodila ich na zem.) Asi takto moje vyjadrenie k vášmu rozpočtu. Toto je jeho hodnota, toto je jeho cena, toto je výsledok vašej práce. Čo sa týka zdravotníctva, pretože to je teda moja parketa... Nebojte sa, ja to, samozrejme, upracem, nenechám tu ten bordel. (Prerušenie vystúpenia predsedajúcim.) Danko, Andrej, predseda NR SR 31. Pani poslankyňa, ja vás musím aj tak prerušiť. Máme nejaké pravidlá v Národnej rade. Vyzývam vás na zachovanie poriadku v sále, prerušujem a skúste, aby sme to dali do poriadku, dobre, aby som vám nemusel odňať slovo. Potom môžte pokračovať. Cigániková, Jana, poslankyňa NR SR 32. Dobre. Pozbieram. A môžme pokračovať? Danko, Andrej, predseda NR SR 33. Zatiaľ by som od vás chcel, aby ste to pozbierala. Cigániková, Jana, poslankyňa NR SR 34. Dobre. Ďakujem pekne. A potom by som chcela, aby ste chceli aj od ministrov, aby neklamali. Bolo by to rovnako účinné. (Rečníčka zbiera roztrhnuté papiere, ktoré hodila pred rečnícky pult. Po ich pozbieraní ich zámerne položila na lavicu predsedajúceho.) Danko, Andrej, predseda NR SR 35. Ďakujem. Len toto som myslel, že 3 roky už je za nami, takéto správanie. Cigániková, Jana, poslankyňa NR SR 36. Ďakujem, že môžem pokračovať. Nečudujem sa, že vás ten bordel vyrušil. Mňa by to vyrušovalo tiež, ale oveľa viac ma vyrušujú klamstvá v rozpočte. Oveľa viac. Tak sa ospravedlňujem a pokračujem teda s časťou zdravotníctva, ktorá v rozpočte je zahrnutá. No, čo sa týka zdravotníckeho rozpočtu, poisťovne budú mať k dispozícii 5,418 mld., je to o 181 mil. viac ako v podstate očakávaná skutočnosť na tento rok. Je to rast 3,45 %, a teda menej než predpokladaný rast HDP. Toto je nešťastné a v podstate to znamená, že to zabetónuje zlý stav. Ďalej budeme mať plesnivé nemocnice, ďalej budeme čakať v ambulanciách, čakať na operácie, ďalej budeme musieť uplácať poskytovateľov zdravotnej starostlivosti, aby sme sa dostali k zdravotnej starostlivosti, bude sa prehlbovať nedostatok personálu a katastrofálny stav zdravotníctva. Za toto všetko zaplatia pracujúci občania v priemere 1 826 eur, za ekonomicky neaktívnych zaplatia tí istí pracujúci občania cez odvody a dane, resp. cez odvody v tomto prípade, 400 eur. Tým chcem povedať, že štát opäť historicky znížil platby za poistencov štátu, dal o 33 mil. eur menej ako tento rok, čo je už úplná drzosť, lebo je to práve štát, ktorý má v rukách celú legislatívu. Pri vláde je 12 rokov SMER a výsledok je taký, že sestrička v Lidli zarobí viacej, ako keď sa stará o ľudí. A na toto absolútne nemá problém SMER stále uberať. Bolo by načase dať tým ľuďom, ktorí robia v zdravotníctve, viac peňazí, pretože ak ste si nevšimli, pán minister, o nás sa už nemá kto starať a o naše deti sa už vôbec nebude mať kto starať. Pri nezmenených politikách - inflácia, starnutie obyvateľstva, platový automat lekárov, mzdy ostatných zdravotníckych pracovníkov a tak ďalej - sa ráta s nárastom 232 mil. Upozorňujem, že teda bude o 181 mil. viac. Len tento základ je 232 mil., z toho 144 mil. sú len, len zákonom dané mzdy. Žiadne, že navyše, že robíš viac, lepšie sa staráš, pacient je s tebou spokojný. Nič, žiadne odmeny navyše. Základ, o ktorom hovorí zákon. To je všetko. Nikto nedostane v zdravotníctve nič navyše a toto bude stáť 144, dokopy všetko sa ráta 232 mil. Ak zarátame zmenené politiky, to znamená všetky tie veci, ktoré sme tu schválili, drvivú väčšinu z nich nie my práve preto, že si uvedomujeme, aký je stav, ale napríklad exekúcie, ukončenie exekúcií, nový typ záchraniek, bude rast cezhranične poskytnutej zdravotnej starostlivosti, ale okrem toho bude aj treba zafinancovať dlhodobku, dofinancovanie nemocníc a ambulancií, lieky na zriedkavé ochorenie, nové lieky v kategorizáciách, toto všetko dokopy bude stáť až 400 mil. eur. Rozpočet teda počíta aj s úsporami, tie sú vo výške 148 mil., sú však, jemne povedané, nerealistické, čo ukazuje aj minulé roky, napriek tomu, že myslím si, že ministerstvo zdravotníctva najlepšie reflektuje na projekty, ako je hodnota za peniaze, naozaj sa snaží, myslím si, že bolo tu aj vyzdvihnuté, že jediná tá zdravotnícka časť obsahuje aj tie reálne budúce stavy, tie zmenené politiky, napriek tomu mám veľkú obavu, že sú tieto peniaze, ktoré sú zdravotníctvu poskytnuté, opakujem, zabetónujú šialene zlý stav a budú ho tým pádom ešte prehlbovať. A navyše nie je tam ani euro na to, čo treba urobiť. Treba riešiť stratifikáciu alebo reformu nemocníc, reformu ambulantnej siete. Keď si niekto myslí, že to nič nebude stáť, tak to nie je pravda. Tam treba sťahovať oddelenia, vybavovať ich, motivovať lekárov a zdravotníckych pracovníkov, aby sme ich nechytili pod krk a nepresunuli, ale aby sa oni presunúť chceli, pretože sa im to aj finančne oplatí, pretože už konečne budú môcť žiť ako ľudia. Nie ako sociálne odkázaní. Treba pracovať na DRG, konečne ho dokončiť, aby sme mali normálne financovanie zdravotníckych zariadení. Riešiť personálnu krízu, to znamená zvyšovať platy. My sa tu môžme tváriť, zvyšovať platy treba. My potrebujeme personál, o nás sa nemá kto starať. Naše sestričky sa starajú o 30 ľudí, kým niekde za hranicami o 6. A potom keď urobia chybu, tak ich ženieme pred súd. Treba to riešiť. Treba riešiť návštevy doma pacientov, dlhodobú starostlivosť. Treba postaviť národnú nemocnicu, 30 rokov ju staviame. Haló, kde je v rozpočte? Kde sú peniaze na Rázsochy? Zmizli? Veď sa s nimi predsa ráta 30 rokov. Nenájdete ich, tam treba HTA agentúru. Agentúru, ktorá vyhodnocuje každú jednu investíciu do zdravotníctva a v podstate efektivitu vynakladaných peňazí. Agentúru, ktorá rozhodne, či sa viac oplatí dať niekomu 100 euro na narodenie dieťaťa alebo radšej 100 euro zvýšiť tej sestričke plat a vyhodnotiť, čo je efektívnejšie, pretože my tých peňazí nemáme nekonečno, máme ich obmedzené zdroje a treba sa veľmi, veľmi prísne rozhodovať o tom, akým smerom ich použiť. To sú len úplne že základné body toho, čo treba spraviť. S ničím z tohto rozpočet neráta. Je to zdrap papiera, je to znôžka klamstiev, ktorá na konci bude stáť každého jedného pracujúceho občana 550 eur minimálne na zdravotníctvo, lepšieho zdravotníctva sa nedočkajú. A ako som počula kolegov, nemôžu pri tomto rozpočte rátať ani s lepším školstvom, lepšou dopravou a akýmkoľvek iným sektorom, ktorý je dôležitý. Takže nemôžem ani poďakovať, môžem povedať, že nie som ani prekvapená, som sklamaná, je to vizitka SMER-u a bola by som rada, keby to občania vo voľbách ocenili tak, ako si SMER zaslúži. Ďakujem.